**ÉVES BESZÁMOLÓ**

**ELTE TTK HÖK MENTORKOORDINÁTORI TISZTSÉG**

**2013. ÁPRILIS 15-TŐL JÚLIUS 5-IG**

AZ IDŐSZAK FŐBB ESEMÉNYEI

Mentor-UV és -elbeszélgetések – április 15-26-ig

A mentorrendszer háromlépcsős szűrőjének harmadik elemeként megtartottuk a szakos mentorok bizottság előtti meghallgatását, illetve ezt megelőzően a hivatalos UV-n kimentés mellett hiányzó jelöltek vizsgáztatását. Az elbeszélgetések és az UV-k megszervezését előzetes eligazítás után a szakterületi koordinátorokra bíztam. Bár kisebb fennakadásokkal, de sikerült lebonyolítanunk a képzés ezen részét, mely alatt komoly tapasztalatokat szereztem, mind pozitív, mind negatív értelemben.

Pozitívumként említhetem, hogy az előző évek gyakorlatával szemben, idén sokkal mélyebben megismerhettük a jelölteket. Negatív tapasztalatként a bizottsággal, beleértve magammal szemben élnék. A bizottság megengedhetetlenül sokszor volt hiányos összetételű, illetve előfordult olyan, amikor egyes szakterületeken olyan emberek vettek részt az értékelések megalkotásában, akiknek, a mentorkoncepció szerint, erre nem lett volna jogogultságuk. Több elbeszélgetést én magam is kihagytam. Ez részemről komoly döntés volt, viszont ezt, a későbbi meniorhétvége szervezési munkálatait szem előtt tartva, meg kellett hoznom. A bizottság tagjairól, személyes tapasztalatként azt tudom megállapítani, hogy indokolatlanul sokszor mutattak passzivitást. A következő évi mentorkoncepcióban mindenképp szem előtt kell tartani, hogy a bizottságot a feladatra alkalmas tagok alkossák.

Vegyük elő a szakterületi koordinátorok szerepét. A tények szerint a hat koordinátor közül megengedhetetlenül sokan (hozzáteszem már egy tisztségviselő is soknak számít) passzívak a szakterületi aktivitás szervezésében. Ez nem szubjektív vélemény. Egyes szakterületeken a beérkezett 20-30 fős nagyságrendű mentorjelentkezés ellenére, az elbeszélgetésre már nem volt elég alkalmas jelölt arra sem, hogy feltöltsük az adott szakterületre előírt mentorszámot. Szakmai szempontok figyelembe vételével elmondhatom, hogy bekerültek olyan jelöltek is a mentorgárdába, akik az elbeszélgetések időpontjában nem lettek volna alkalmasak mentornak. Ezt kiegészítem azzal, hogy amiért mégis beválogattuk őket, az azért történt, mert mindenkinek adott a lehetőség a képességeinek fejlesztésére a képzés hátralevő részében.

Összességében az elbeszélgetésekkel elértük célunkat, hiszen az előzetesen tervezett keretet (tehát az 58 helyet) feltöltöttük.

Meniorhétvége – április 27-től 28-ig

A meniorhétvégére a Bárczi seniorrendszerével egyesülve került sor. A rendelkezésre álló időhöz képest a várakozásokat felülmúltan sikerült a hétvége lebonyolítása. A helyszín Százhalombatta volt, ahova mentorokkal, seniorokkal, Bárczis és TTK-s tisztségviselőkkel és segítőkkel együtt mintegy 100-an utaztunk le.

A meniorok képzésének ezen állomásán megközelítőleg ugyanolyan súllyal bírt a szakmai felkészítés, mint a csapatépítés. A Bárczi seniorkoordinátorával igyekeztünk olyan programot, olyan motivációs rendszert megalkotni, ami az előző évek meniorhétvégeinek a tapasztalatait felhasználva, a lehető legjobban kielégíti mind a mentorkoncepció, mind a meniorok igényeit.

A hétvégéről a 71 meniortól 27 szöveges értékelést kaptunk, amelynek az összefoglalását a személyes véleményemmel kiegészítve nyilvánosságra hoztam. Természetesen, név nélkül, az elsődleges értékelések is nyilvánosak.

Szakos előadások – 2013. május 1-től július 3-ig

A szakos előadások megszervezését is a szakterületi koordinátotokra bíztam. Természetesen itt is tájékoztatót adtam az előadások struktúrájával kapcsolatban. A határidőt a hónap első napjaiban május 31-ig szabtam meg. A szakos előadások a koncepcióban lefektetett részeket tartalmazták.

Személyesen a földrajz- és földtudományi szakterület előadásán vettem részt, amely rendkívül közvetlen és informatív keretek között zajlott. Hasonló visszajelzéseket kaptam más szakterületektől is. Az előadások komolyságát mélyítette, hogy benne oktatók is szerepet kaptak. Ez mindenképp szolgája a mentorrendszer mélyülő elismertségét az ELTE TTK keretein belül.

Sajnos megint szó kell essék a szakterületi koordinátorok aktivitásáról, ugyanis többen nem teljesítették ígéretüket a határidővel kapcsolatosan. Jelenleg ott tartunk, hogy a kémia szakterület mentorai még nem kapták meg a képzés ezen részét. Ez ismételten a mentorkoncepció megszegését jelenti (a határidőre vonatkozóan).

EGYÉB

Kommunikáció

A megválasztásom óta személyes ismerettséget kötöttem az összes mentorjelölttel, a TTK- és a Bárczi HÖK tisztségviselőivel. Továbbá személyesen kapcsolatba léptem a négy gólyatábor szervezőjével, akik körében szintén igényfelmérést végeztem, a mentoroktól elvárt gólyatábori feladatokról.

Mentorbemutatkozások

A nyár folyamán frissítésre kerül a mentor.elte.hu oldala, ahova felkerülnek a fényképes mentorbemutatkozások is. Jelenleg már csak a későkre várok, a többségtől beérkeztek a kért dokumentumok a június 30-i határidőre.

Mentorok

Mindenkiért vállalom a felelősséget, ugyanakkor, amit az elbeszélgetések kapcsán írtam, az valós probléma. Az értintett mentorok felzárkóztatása többé-kevésbé megtörtént. Sajnos hárman jelezték, hogy bizonyos okok miatt vissza kell mondaniuk a mentorságot. Az ő helyükre a póttagok közül kérünk fel jelölteket.

Mentorpárok

A földrajz- és földtudományi, illetve a matematika szakterületen működik páros rendszer. Előbbin már megvan a 8 páros, utóbbin a meniortáborig meghirdetésre kerül. Mindkét szakterületen előzetes igényfelmérést végeztünk a párosításokról.

Minőségbiztosítás

Folyamatos kérdőívezést, illetve igényfelmérést végzek a mentorok között. A három hónap során két felmérést végeztem, az egyik az elbeszélgetésekre és a meniorhétvégére, a másik pedig a mentorpárosok-, illetve egyesek rendszerére irányult. Előbbin kb. 25%-os, utóbbin csaknem 100%-os volt a válaszadás aránya.

SZEMÉLYES BENYOMÁS, ÖNÉRTÉKELÉS

A beiktatásom után azonnal belekezdtem a tisztségemmel és a koncepcióval járó kötelességek teljesítésébe. Rengeteg segítséget kaptam a TTK HÖK-ös tisztségviselőktől és a mentoroktól is. Ugyanakkor óriási csalódást keltett bennem egyes tisztségviselők munkája.

Egyrészt ez az ő közvetlen felelősségük. Másrészt, amikor ezen egyének passzitvitásukkal az én, és a többi, elhivatottsággal rendelkező tisztségviselő munkáját hátráltatják, abban az esetben már megnyilvánul a közvetett felelősség is, ami már a TTK HÖK-öt terheli. Remélem a tisztségviselők újra-, illetve megválasztásánál ezt a Küldöttgyűlés figyelembe veszi.

A közel három hónap alatt végzett munkámról annyit tudok elmondani, hogy lehetnek velem szemben negatív kifogások (gondolok itt a mentorkoncepció többszöri megszegésére), illetve pozitív benyomások is. Ezt a „csonka” évet egyenlőre tanulóévnek tekintem. Óriási munka volt az idei mentorképzésben (az elődöm lemondása után) bekövetkezett törést beforrasztani. Úgy gondolom, hogy ezt, illetve a TTK HÖK által a mentorrendszer felé támasztott magas szintű minőségi elvárásokat kemény és precíz munkával érhetem el. Éppen ezért egyes megnyilvánulásaim és elvárásaim, elsőre sokaknak nem szimpatikus.

A képzés, illetve a rendszer sikerességében komoly szerepet tulajdonítok a mentoroknak, éppen ezért kérem be mindenről a véleményüket, sokszor kötelező jelleggel. Ez rengeteget segít nekem, illetve a mentorrendszer fejlődését is szolgálja. A legfontosabb, amit szem előtt tartok, hogy emberekkel foglalkozunk, így elengedhetelennek tartom a mentorok szimpátiájának elnyerését. Örömmel számolhatok be róla, hogy már a meniorhétvégén a résztvevő mentorok mindegyikével személyesen megismerkedtem, többükkel komolyabban is elbeszélgettem.

 Összességében, ha ezt a leckekönybemben kellene dokumentálnom, az elmúlt időszakban mentorkoordinátorként nyújtott teljesítményemet valahova a közepes és a jó osztályzat közé tenném.

Köszönöm az elmúlt három hónapot a mentoroknak!

Budapest, 2013. július 2.

Uhljár Péter

ELTE TTK HÖK

Mentorkoordinátor